《谢司令惠赐茶》
宋代·释居简

昨寻密斋觅茶吃，倒屣踉跄笑相逆。一杯青白胜黄白，好风两袖来无迹。

晴窗午景浣风味，露饱秋蝉谩尘蜕。周诗虽记苦如荼，浮俗但知浓若醴。

归来急足敲晨扉，香郁密云光陆离。圭零璧碎不复惜，自候泣蚓声悲嘶。

不妨为佛先拈出，油然雪乳翻秋色。更需佳士细商评，我恐眼中无此生。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。